ธปท.ระบุเศรษฐกิจก.ย.ชะลอตัว
ธปท.เผยภาวะเศรษฐกิจเดือนก.ย.ปีนี้ชะลอตัวลง จากผลกระทบเศรษฐกิจโลกและปัญหาน้ำท่วม
31 ต.ค. 2554

ธปท.เผยภาวะเศรษฐกิจเดือนก.ย.ปีนี้ชะลอตัวลง จากผลกระทบเศรษฐกิจโลกและปัญหาน้ำท่วม 
ธนาคารแห่งประเทศไทย(ธปท.) ออกประกาศแถลงภาวะเศรษฐกิจเดือนก.ย.ปีนี้ โดยไม่มีผู้บริหารฝ่ายเศรษฐกิจในประเทศมาแถลงข่าวตามปกติ ว่า เศรษฐกิจเดือนก.ย.ที่ผ่านมาขยายตัวในอัตราชะลอลง โดยหลายภาคการผลิตหดตัวลง หลังจากได้รับผลกระทบจากเศรษฐกิจโลก เช่น การผลิตในหมวดฮาร์ดดิสไดร์ หมวดสิ่งทอ เครื่องนุ่งห่ม และหลอดอิเล็กทรอนิกส์ อย่างไรก็ดีในภาคการผลิตอาหารและเครื่องดื่ม รวมถึงยานยนต์ยังขยายตัวในเกณฑ์ดี 
ส่วนสถานการณ์น้ำท่วมเริ่มส่งผลกระทบในบางสาขาเศรษฐกิจ อาทิ การบริโภคและภาคการท่องเที่ยวเริ่มได้รับผลกระทบจากน้ำท่วม ทำให้การขยายตัวชะลอลง ภาคการเกษตรผลิตได้ลดลง จาก 3.7% ในเดือนส.ค.เหลือ 1.1% แต่ราคาสินค้าเกษตรปรับสูงขึ้น ภาคการท่องเที่ยวชะลอลงค่อนข้างมาก โดยจำนวนนักท่องเที่ยวลดลง จากเดือนส.ค. 1.725 ล้านคน เหลือ 1.5 ล้านคน อัตราการเข้าพักลดลงจากเดือนส.ค.ที่ 57.1% เหลือ 54.1% ส่งผลให้ภาคการท่องเที่ยวลดลงจากที่เคยขยายตัว 35.7% ในเดือนส.ค.เหลือ 23.5% 
ทั้งนี้ ในภาคการส่งออกก็ขยายตัวชะลอลง สอดคล้องกับภาคการผลิต โดยเฉพาะการส่งออกอิเล็กทรอนิกส์ไปยังยุโรปและญี่ปุ่น ขณะที่การส่งออกไปยังอาเซียนและจีนยังขยายตัวได้ดี ขณะที่การลงทุนยังคงขยายตัว ด้านภาครัฐจัดเก็บรายได้ได้เกินเป้า สอดคล้องกับเศรษฐกิจที่ขยายตัว ดดยยังมีการเร่งเบิกจ่าย ช่วยสนับสนุนกิจกรรมทางเศรษฐกิจ ส่วนภาวะเงินเฟ้อทั่วไปเริ่มชะลอลงตามราคาน้ำมัน และเงินเฟ้อพื้นฐานยังคงเร่งขึ้นจากแรงส่งผ่านของอาหารสำเร็จรูปและเครื่องประกอบอาหารที่สูงขึ้น ส่งผลให้การคาดการณ์เงินเฟ้อและต้นทุนยังทรงตัวในระดับสูง
ธปท.มองว่า การชะลอตัวลงของเศรษฐกิจโลกและสถานการณ์อุทกภัยคาดว่าจะส่งผลต่อภาคการผลิตในระยะต่อไป สะท้อนจากความเชื่อมั่นของภาคครัวเรือนและภาคธุรกิจ ที่มีความกังวลต่อความไม่แน่นอนเกี่ยวกับภาวะเศรษฐกิจ และความต้องการจากตลาดในประเทศและต่างประเทศมากขึ้น